ועדת העבודה, הרווחה והבריאות, כנסת 17, פרוטוקול מספר 154, 2007-01-30 14:00

משה שרוני: שלום, אני פותח את ישיבת הוועדה.

משה שרוני: רשות הדיבור למציע.

משה שרוני: חבר הכנסת גלנטי, בבקשה.

יצחק גלנטי: על פי המציאות הקיימת בקופות החולים חסר מידע שנוגע לגבי חברי מועצת הקופה, חברי הדירקטוריון ואחראים לבירור תלונות החברים.

יצחק גלנטי: לכן, סעיף זה לחוק ביטוח בריאות ממלכתי 1994 קובע כי כל קופת חולים תעמיד לרשות החברים בה מידע על שירותיה.

יצחק גלנטי: מוצע לקבוע, כי בנוסף למידע זה יועמד לרשות החברים בקופה גם מידע לגבי מנהלי הקופה האחראים לבירור תלונות חברים.

יצחק גלנטי: הצעה דומה הוגשה בעבר לכנסת ה-15 על ידי חה"כ יהודית נאות, רשף חן וחברי כנסת נוספים.

יצחק גלנטי: הצעת החוק הזאת באה לתקן עיוותי מידע שנעשו עד היום.

יצחק גלנטי: לא נראה לי שהיא מבקשת איזה הוצאות מיוחדות מטעם קופות החולים, מעבר למידע שממילא נמצא.

עמיחי אילון: חברי הדירקטוריון יבקשו הגדלת הביטוח האישי שלהם במידה והם נחשפים.

יצחק גלנטי: אני לא חושב שזה איזשהו סוד כמוס, שצריך להיות מנוע מידיעת ציבור המבוטחים, ולכן אני מבקש לאשר את זה.

מידד גיסין: לשם הגילוי הנאות, אני חבר הוועד המפקח של קופת חולים מאוחדת, בנוסף לכל התפקידים שאני ממלא ביישום ועגון זכויות החולים כיו"ר צב"י.

מידד גיסין: אנחנו בהחלט מודעים לכך שיש בעיה מרכזית במערכת הבריאות בנושא מידע, ואנחנו תומכים בהצעה הזאת.

מידד גיסין: אני הייתי מוסיף עוד שורה אחת, הקופות, במסגרת שיוחלט עליה לפרסם את המידע הזה, יפרסמו גם את התקנון של הקופה.

מידד גיסין: מה שאותי מעניין זה תהליך הבחירה של הדירקטוריונים האלה.

משה שרוני: יש מהפכה בדרך.

משה שרוני: רוצים להפוך את כל קופות החולים לתאגידים.

משה שרוני: ברגע שקופות החולים יהפכו לתאגידים אז יהיה ברור מה הן התקנות ומי נבחר.

משה שרוני: בינתיים אני חושב שהחוק הזה הוא טוב ומבורך,ואנחנו מאשרים אותו.

פאול בנדק: מאוחדת לא מתנגדת.

מאיר ברודר: משרד הבריאות לא מתנגד.

שמרית גיטלין-שקד: החוק קובע היום כבר היום, שכל תושב זכאי לעיין בתקנון ולקבל ממנו עותק.

קריאה: תמורת תשלום הוגן.

מידד גיסין: אם יפרסמו את זה באינטרנט, זה לא צריך לעלות כסף למבוטחים.

שמרית גיטלין-שקד: הצעת חוק מתייחסת לדירקטוריון, ואנחנו מוסיפים: דירקטוריון לרבות גוף הממלא תפקיד דומה.

משה שרוני: תודה רבה, הישיבה נעולה.